3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

  ผลิตภัณฑ์ถ่านหิน

ถ่านหินมีแหล่งกำเนิดตามธรรมชาติจากซากพืชที่ทับถมกัน และถูกย่อยสลายโดยปฏิกิริยาทางเคมี
ซึ่งบางครั้งเมื่อมีการเปลี่ยนแปลงตามธรรมชาติทำให้กระบวนการย่อยสลายหยุดชะงักลง
ซากพืชจะทับถมกันมากขึ้นและเมื่อใดที่มีการทรุดตัวของแผ่นดินหรือระดับน้ำในบริเวณนั้นๆ สูงขึ้น
ทำให้ซากพืชจมลงใต้ระดับน้ำแล้วถูกปิดทับโดยตะกอนหินดินทรายที่ถูกพัดพามากับน้ำ
และเมื่อตะกอนที่ปิดทับมีปริมาณมากขึ้นเรื่อยๆ
ซากพืชเหล่านั้นจะถูกบีบอัดโดยน้ำหนักของตะกอนที่ปิดทับอยู่
ประกอบกับได้รับอิทธิพลของความร้อนที่เพิ่มสูงขึ้น ทำให้เกิดการเปลี่ยนแปลงทางเคมี
จนซากพืชเหล่านั้นกลายเป็นถ่านหินในที่สุด ซึ่งลักษณะของถ่านหินจะมีสถานะเป็นของแข็ง
ไม่มีรูปผลึกที่แน่นอน โดยทั่วไปมีสีเข้มตั้งแต่สีน้ำตาลถึงสีดำสนิท ประกอบด้วย คาร์บอน สารระเหย
ความชื้น และแร่ธาตุต่างๆ ด้วยประโยชน์ของถ่านหินที่สามารถนำมาใช้เป็นเชื้อเพลิงได้
ถ่านหินจึงเป็นทรัพยากรธรรมชาติที่มีคุณค่ามาก ในแง่ของการเป็นแหล่งพลังงานที่สำคัญ
และสามารถนำมาใช้ให้เกิดประโยชน์ในทางเศรษฐกิจได้เป็นอย่างดี

ถ่านหินสามารถจำแนกได้หลายระบบ แต่ระบบที่นิยมใช้กันมาก ได้แก่ การจำแนกถ่านหินตามค่า
rank ซึ่งเป็นการวัดค่าความสมบูรณ์ของการเปลี่ยนแปลงทางธรณีวิทยาที่กลายเป็นถ่านหิน ซึ่ง
American Society for Testing Materials (ASTM)
ได้กำหนดค่าสมบัติของถ่านหินเป็นเกณฑ์ในการจำแนกถ่านหินออกเป็นประเภทต่างๆ ได้แก่
แอนทราไซท์ (Anthracite) บิทูมินัส (Bituminous) ซับบิทูมินัส (Sub-bituminous) ลิกไนต์
(Lignite) และ พีท (Peat) ซึ่งลักษณะทั่วไปของถ่านหินประเภทต่างๆ นั้น
อาจกล่าวโดยเรียงตามลำดับจากคุณสมบัติต่ำ ไป คุณสมบัติสูงได้ดังนี้

1.  พีท (Peat) เป็นขั้นแรกในกระบวนการเกิดถ่านหิน
    ประกอบด้วยซากพืชซึ่งบางส่วนได้สลายตัวไปแล้ว มีปริมาณออกซิเจนและความชื้นสูง
    นับได้ว่าเป็นผลิตผลชั้นแรกในกระบวนการเกิดถ่านหิน (Coalification process)

2.  ลิกไนต์ (Lignite) มีซากพืชเหลือปรากฏอยู่เล็กน้อย มีความชื้นมาก
    และเป็นถ่านหินที่ใช้เป็นเชื้อเพลิงได้

3.  ซับบิทูมินัส (Sub bituminous coals) มีลักษณะสีดำคล้ายขี้ผึ้ง
    เป็นเชื้อเพลิงที่มีคุณภาพเหมาะสมในการผลิตกระแสไฟฟ้า

4.  บิทูมินัส (Bituminous coals) เป็นถ่านหินเนื้อแน่น มีลักษณะแข็ง
    มักประกอบด้วยชั้นถ่านหินสีดำสนิท เป็นมันวาว
    ส่วนใหญ่มักจะนิยมนำมาใช้เป็นเชื้อเพลิงทดแทนน้ำมันเตาในโรงงานอุตสาหกรรม

5.  แอนทราไซต์ (Anthracite) มีลักษณะดำเป็นเงามันวาวมาก ปริมาณคาร์บอนมีสูงถึงร้อยละ
    86 ขึ้นไป มีปริมาณความชื้นต่ำมากและค่าความร้อนสูง แต่จุดไฟติดยาก
    มีปริมาณคาร์บอนร้อยละ 69 - 86 ใช้เป็นถ่านหินเพื่อการถลุงโลหะได้

รูปภาพของถ่านหินแต่ละประเภท

[]

[]

[]

[]

[]

ถ่านหิน เป็นเชื้อเพลิงชนิดที่เหมาะสมกับการใช้งานในโรงงานทั้งขนาดใหญ่ กลาง และเล็ก
ในปัจจุบันที่ราคาน้ำมันเตาได้เพิ่มสูงขึ้นอย่างต่อเนื่อง
ถ่านหินจึงถูกพิจารณาเป็นพลังงานเชื้อเพลิงทางเลือกหนึ่งที่มีราคาต้นทุนถูกกว่าซึ่งจะทำให้ในกระบวนการผลิตมีต้นทุนการผลิตที่ลดลง

ตารางเปรียบเทียบคุณสมบัติของถ่านหินแต่ละประเภท

  ---------------- ------------- -------------- ------------- -------------
  ประเภทถ่านหิน      ค่าความร้อน     ค่าความชื้น       ปริมาณขี้เถ้า     ปริมาณกำมะถัน

  แอนทราไซต์        สูง            ต่ำ             ต่ำ            ต่ำ

  บิทูมินัส            สูง            ต่ำ             ต่ำ            ต่ำ

  ซับบิทูมินัส          ปานกลาง - สูง  ปานกลาง        ปานกลาง       ปานกลาง

  ลิกไนต์            ต่ำ - ปานกลาง  สูง             สูง            ต่ำ - สูง
  ---------------- ------------- -------------- ------------- -------------

ที่มา : http://www.pea.co.th/peac1/saraburi/CABON.html

จากตาราง จะเห็นได้ว่า ถ่านหินประเภทบิทูมินัส เป็นถ่านหินที่มีคุณภาพดี ให้ค่าความร้อนสูง
ในขณะที่มีค่าความชื้นต่ำ ปริมาณขี้เถ้าและกำมะถันต่ำ ส่งผลให้เกิดมลภาวะต่อสิ่งแวดล้อมน้อย
ซึ่งตรงกับประเภทของถ่านหินที่บริษัทนำเข้าและจัดจำหน่าย คือ ถ่านหินประเภทบิทูมินัสทั้งหมด

คุณสมบัติของถ่านหินประเภทบิทูมินัสที่บริษัทนำเข้ามาจัดจำหน่าย มีรายละเอียด ดังนี้

-   ความชื้นทั้งหมด ร้อยละ 25 - 30

-   ปริมาณขี้เถ้า ร้อยละ 5 - 9

-   ปริมาณสารระเหย ร้อยละ 38 - 40

-   คาร์บอนคงที่ ร้อยละ 39 - 40

-   กำมะถัน ร้อยละ 0.3 - 1 (Max)

-   ค่าความร้อน 5,500 - 6,500 kcal/kg

ขั้นตอนในการดำเนินงานของบริษัท
จะเริ่มจากการนำเข้าถ่านหินจากเหมืองถ่านหินที่ประเทศอินโดนีเซีย ซึ่งลักษณะการจำหน่ายถ่านหิน
จะแบ่งได้เป็น 2 แบบ คือ

แบบที่ 1 ประเภทถ่านหินที่ไม่จำเป็นต้องคัดขนาด คือ ถ่านหินที่ขนถ่ายจากท่าเรือ
และสามารถนำไปจัดส่งให้กับลูกค้าได้ทันที หรือ เรียกว่า Spot Lot
ซึ่งปัจจุบันคิดเป็นสัดส่วนประมาณร้อยละ 25 ของยอดขาย โดยจะเป็นการขาย ที่เน้นปริมาณมาก

แบบที่ 2 ประเภทถ่านหินคัดขนาด คือ เมื่อรับถ่านหินจากท่าเรือแล้ว
จะต้องส่งเข้าไปยังโรงคัดแยกถ่านหิน โดยใช้เครื่องจักรที่มีประสิทธิภาพสูง เพื่อดำเนินการคัดแยก
คิดเป็นสัดส่วนร้อยละ 75 ของยอดขาย ซึ่งขนาดของถ่านหินที่บริษัทคัดแยก
เพื่อจัดส่งให้กับลูกค้าจะมีทั้งหมด 5 ขนาด ดังนี้

+-----------------------------------------------------------------------+
| ขนาดของถ่านหิน                                                          |
+-----------------------------------------------------------------------+
| 1.  ขนาดมากกว่า 50 mm                                                  |
+-----------------------------------------------------------------------+
| 2.  ขนาดตั้งแต่ 25 - 50 mm                                               |
+-----------------------------------------------------------------------+
| 3.  ขนาดตั้งแต่ 10 - 25 mm                                               |
+-----------------------------------------------------------------------+
| 4.  ขนาดต่ำกว่า 10 mm                                                   |
+-----------------------------------------------------------------------+
| 5.  ขนาดต่ำกว่า 5 mm                                                    |
+-----------------------------------------------------------------------+

ทั้งนี้ ขนาดถ่านหินที่มีปริมาณจำหน่ายสูงสุดคือ ขนาดตั้งแต่ 10 – 25 mm รองลงมาคือ ขนาดตั้งแต่
25 – 50 mm ซึ่งทั้ง 2 ขนาดดังกล่าวเป็นขนาดถ่านหินที่นิยมใช้ในอุตสาหกรรมสิ่งทอ
และอุตสาหกรรมอาหาร ซึ่งเป็นกลุ่มลูกค้าโดยส่วนใหญ่ของบริษัท
ทั้งนี้ขนาดถ่านหินที่แตกต่างกันดังกล่าว ในการนำไปใช้งานจะขึ้นอยู่กับชนิดของหม้อไอน้ำ (Boiler)
ที่ใช้เป็นสำคัญ

สำหรับสาเหตุที่ต้องนำถ่านหินมาคัดแยกออกเป็นขนาดต่างๆ นั้น
เพื่อให้ขนาดมีความเหมาะสมกับระบบการลำเลียง หรือชนิดของหม้อต้มน้ำ (Boiler) ที่ใช้ เช่น
หากเป็นหม้อต้มน้ำแบบตะกร้าเลื่อน (Trailing gate) การใช้ถ่านหินจะเหมาะสมกับขนาด 10 –
25 mm หรือ 25 – 50 mm หากใช้ขนาดแตกต่างจากนี้ จะมีผลต่อประสิทธิภาพของหม้อไอน้ำ
(Boiler) และอาจส่งผลต่อการใช้งานได้

เมื่อดำเนินการคัดแยกถ่านหินตามขนาดที่ลูกค้าต้องการเรียบร้อยแล้ว
หลังจากนั้นจะจัดเก็บถ่านหินที่คัดแยกขนาดเรียบร้อยแล้วไว้ในสถานที่ที่สามารถควบคุมคุณภาพได้ตามความต้องการของลูกค้า
เมื่อได้รับคำสั่งซื้อและกำหนดระยะเวลาส่งมอบแล้ว
ทางบริษัทจะประสานงานจัดส่งสินค้าให้กับลูกค้าตามกำหนดเวลาที่ตกลงกันไว้ต่อไป

  -----------------------------------------------------------------------
  3.2 การตลาดและภาวะการแข่งขัน

  -----------------------------------------------------------------------

1.  การตลาด

  3.2.1.1 ตลาดถ่านหินในประเทศ

นับตั้งแต่บริษัทเริ่มเปิดดำเนินธุรกิจในปี 2547 เป็นต้นมา บริษัทได้เน้นดำเนินการด้านการตลาด
เชิงรุกอย่างต่อเนื่อง
ทั้งนี้เพื่อขยายฐานลูกค้าและแนะนำบริษัทให้เป็นที่รู้จักในฐานะเป็นผู้นำเข้าและจัดจำหน่ายถ่านหินคุณภาพดี
ซึ่งช่วงเวลาดังกล่าวเป็นช่วงที่สอดคล้องกับการขยายตัวของอุตสาหกรรมถ่านหินทั้งในส่วนของตลาดโลกและตลาดภายในประเทศ
ทั้งนี้เป็นผลมาจากการขยายตัวของภาคอุตสาหกรรมการผลิต
และภาวะวิกฤติการณ์น้ำมันมีราคาปรับตัวสูงขึ้นอย่างต่อเนื่อง
จึงเกิดการหาแหล่งเชื้อเพลิงประเภทใหม่เข้ามาทดแทนน้ำมันเตา ทำให้ตลอดช่วงที่ผ่านมา
บริษัทมีจำนวนลูกค้าเพิ่มขึ้นอย่างต่อเนื่อง โดยบริษัทได้กำหนดกลยุทธ์ทางการตลาดในด้านต่างๆ
ที่สำคัญดังนี้

กลยุทธ์การแข่งขัน

1.  ด้านผลิตภัณฑ์และการให้บริการ (Product & Service)

บริษัทเน้นความละเอียด
และการพิจารณาอย่างรอบคอบในการเลือกซื้อถ่านหินจากแหล่งถ่านหินที่มีคุณภาพสูง
ตรงกับความต้องการของลูกค้า
เพื่อให้ลูกค้ามีความมั่นใจได้ในคุณภาพของถ่านหินที่บริษัทเป็นผู้จัดหามาจำหน่าย
โดยมีขั้นตอนเริ่มตั้งแต่การศึกษาข้อมูลแหล่งถ่านหินที่มีคุณภาพจากผู้จัดจำหน่าย
โดยจะต้องผ่านการตรวจสอบคุณภาพ โดยจะทำการเก็บตัวอย่างถ่านหินมาตรวจสอบค่าทางด้านต่างๆ
ทั้งค่าความร้อน ค่าคาร์บอน ค่าความชื้น ค่าขี้เถ้าที่เกิดจากการเผาไหม้ และค่าซัลเฟอร์ไดออกไซด์
ด้วยเครื่องมือการตรวจสอบที่มีประสิทธิภาพสูง เช่น เครื่องมือตรวจสอบความชื้นด้วยแสงอินฟาเรด
เครื่องมือวัดค่าความร้อน เครื่องมือตรวจสอบสัดส่วนของถ่านหิน
รวมทั้งพิจารณาถึงปริมาณสำรองของถ่านหินที่จะสั่งซื้อจากผู้จัดจำหน่ายรายนั้นๆ
โดยทั้งหมดจะต้องผ่านเกณฑ์ที่บริษัทตั้งไว้ บริษัทจึงจะสั่งซื้อถ่านหินโดยทำสัญญากับผู้จัดจำหน่าย

ทั้งนี้เมื่อมีการสั่งซื้อถ่านหินจากผู้จัดจำหน่ายแล้ว
ก่อนที่ถ่านหินจะถูกนำเข้ามายังประเทศไทยจะมีการสุ่มเพื่อตรวจสอบคุณภาพของถ่านหินอีกครั้ง
หลังจากนั้นจึงจะดำเนินการจัดส่งถ่านหินเพื่อเข้าสู่กระบวนการคัดแยกตามประเภท
และคำสั่งซื้อที่ได้รับให้กับลูกค้าต่อไป ซึ่งในเรื่องของการส่งมอบสินค้านั้น
บริษัทได้ให้ความสำคัญเป็นอย่างมาก
โดยบริษัทได้เตรียมความพร้อมด้วยรถบรรทุกขนส่งเพื่อรองรับลูกค้าตลอด 24 ชั่วโมง
ตลอดจนการให้บริการอย่างเต็มที่ทั้งก่อนและหลังการขาย

2.  ด้านการกำหนดราคาขาย (Price)

บริษัทให้ความสำคัญต่อการบริหารต้นทุนเป็นอย่างมาก ซึ่งเป็นพื้นฐานสำคัญในการกำหนดราคาขาย
ถ่านหิน โดยได้วางแผนตั้งแต่การติดต่อกับผู้จัดจำหน่ายถ่านหินในประเทศอินโดนีเซีย
ที่มีความสัมพันธ์ที่ดีกับบริษัท ทำให้การกำหนดราคาแม้ว่าจะเป็นไปตามราคาตลาดโลก
แต่บริษัทก็ยังสามารถเจรจาเพื่อซื้อถ่านหินในระดับราคาที่สามารถแข่งขันได้

3.  ด้านช่องทางการจัดจำหน่าย (Place)

จากแนวโน้มที่โรงงานอุตสาหกรรมมีการเปลี่ยนการใช้เชื้อเพลิงในกระบวนการผลิตจากน้ำมันเตามาเป็นถ่านหินมากขึ้น
เพื่อลดต้นทุนการผลิต
ประกอบกับเทคโนโลยีสมัยใหม่ที่สามารถสร้างเครื่องดักจับฝุ่นละอองที่มีประสิทธิภาพให้กับหม้อไอน้ำ
(Boiler) ได้
ทำให้บริษัทวางแผนและตั้งเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตาเพิ่มมากขึ้น
และเนื่องจากกลุ่มลูกค้าที่ใช้น้ำมันเตาเป็นเชื้อเพลิงยังมีอยู่เป็นจำนวนมาก
ทางบริษัทจึงได้เตรียมวางแผนการขยายฐานลูกค้า โดยการตั้งทีมที่ปรึกษาที่มีประสบการณ์
และความชำนาญ เพื่อเป็นทีมงานที่จะให้คำแนะนำเกี่ยวกับการเปลี่ยนแปลงหม้อไอน้ำ (Boiler)
ให้กับโรงงานอุตสาหกรรมที่กำลังจะสร้างหม้อไอน้ำ (Boiler) ใหม่หรือเปลี่ยนระบบหม้อไอน้ำ
(Boiler) มาใช้ถ่านหิน ซึ่งบริษัทจะติดต่อเข้าไปนำเสนอทางเลือกให้กับกลุ่มลูกค้าเป้าหมายเหล่านี้
เพื่อให้ข้อแนะนำในการปรับปรุงหรือเปลี่ยนหม้อไอน้ำ (Boiler) ให้ทำงานอย่างมีประสิทธิภาพ
ชี้ให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา
โดยบริษัทจะเน้นการนำเสนอเกี่ยวกับค่าใช้จ่ายที่จะสามารถประหยัดได้ ซึ่งหากประสบความสำเร็จ
บริษัทจะสามารถขยายฐานลูกค้าได้เพิ่มมากขึ้นกว่าเดิม

4.  ด้านการควบคุมและพิจารณาเครดิตของลูกค้า

ปัจจุบัน บริษัทมีสัดส่วนปริมาณการขายสินค้าโดยให้เทอมเครดิตคิดร้อยละ 68
ของรายได้จากการขายทั้งหมด
โดยบริษัทให้ความสำคัญกับการตรวจสอบฐานะทางการเงินของลูกค้าก่อนการพิจารณาให้เทอมเครดิตอย่างละเอียดจากงบการเงิน
การพบปะ และเจรจากับเจ้าของธุรกิจ รวมทั้งการศึกษาแนวโน้มทางธุรกิจของบริษัทนั้นๆ
ซึ่งโดยทั่วไปแล้ว บริษัทจะให้เทอมเครดิตกับลูกค้าโดยส่วนใหญ่อยู่ในช่วง 30 - 60 วัน

  3.2.1.2 ตลาดถ่านหินต่างประเทศ

ปัจจุบันความต้องการถ่านหินทั่วโลกคาดว่าจะเพิ่มขึ้นอย่างมาก เนื่องจากความต้องการใช้ถ่านหิน
เพื่อลดปัญหาสิ่งแวดล้อมโดยเฉพาะในการผลิตไฟฟ้า
พร้อมทั้งยังเป็นการเลี่ยงวิกฤติการณ์ราคาน้ำมันที่มีการปรับตัวสูงขึ้นอย่างต่อเนื่อง
สำหรับตลาดที่มีความต้องการถ่านหินส่วนใหญ่จะเป็นประเทศที่อยู่ในกลุ่มกำลังพัฒนา (Non-OECD)
โดยเฉพาะกลุ่มประเทศในภูมิภาคเอเชีย เช่น ประเทศจีน อินโดนีเซีย และอินเดีย เป็นต้น

ExxonMobil บริษัทพลังงานที่ใหญ่ที่สุดของโลก ออกรายงาน The Outlook for Energy: A
Vew to 2040 พยากรณ์สถานการณ์การใช้พลังงานของโลกในอีกเกือบ 30 ปีข้างหน้า
การพยากรณ์ของ Exxon ระบุว่าอัตราการขยายตัวของความต้องการพลังงานจะช้าลงจากในปัจจุบัน
ด้วยเหตุผลเรื่องเศรษฐกิจและประชากรที่เติบโตจนเริ่มคงตัว
และประสิทธิภาพของเทคโนโลยีด้านพลังงานที่ดีขึ้น อย่างไรก็ตาม โลกในปี 2040
จะต้องการพลังงานมากกว่าโลกในปี 2010 อีก 30% ของระดับในปัจจุบัน

กลุ่มประเทศพัฒนาแล้ว อันได้แก่ สหรัฐ ยุโรป และญี่ปุ่น (OECD)
จะมีความต้องการใช้พลังงานในระดับที่ค่อนข้างคงตัว
ถึงแม้ว่าเศรษฐกิจและมาตรฐานการดำรงชีวิตโดยรวมของประชากรจะดีขึ้น
 ส่วนประเทศกำลังพัฒนาที่ อยู่นอกกลุ่ม OECD จะมีความต้องการพลังงานเพิ่มขึ้นอย่างก้าวกระโดด
นั่นคือเพิ่มอีก 60% จากระดับในปัจจุบัน โดยมีจีนเป็นหัวหอกสำคัญที่จะต้องการพลังงานเพิ่มอีกมากใน
20 ปีข้างหน้าต่อจากนี้ และจะเริ่มต้องการพลังงานค่อนข้างคงที่ในช่วงปี 2030-2040
เมื่อเศรษฐกิจเริ่มพัฒนาจนอยู่ตัว

ประเด็นที่น่าสนใจอื่นๆ ได้แก่

-   ความต้องการพลังงานไฟฟ้าจะเพิ่มสูง
    จนกลายเป็นปัจจัยขับเคลื่อนสำคัญที่ทำให้อุตสาหกรรมพลังงานเติบโตขึ้น โดยปี 2040
    พลังงานไฟฟ้าจะคิดเป็น 40% ของพลังงานทั้งหมด

-   ความต้องการถ่านหินจะเพิ่มสูงสุดในช่วงเวลานี้ และจะค่อยๆ ลดความนิยมลงอย่างช้าๆ
    เนื่องจากนโยบายด้านสิ่งแวดล้อมที่ต้องการลดการปล่อยคาร์บอนจากพลังงานถ่านหิน
    ทำให้พลังงานถ่านหินบางส่วนเปลี่ยนมาใช้พลังงานหมุนเวียนแทน อย่างไรก็ตามน้ำมัน
    ก๊าซธรรมชาติ ถ่านหิน จะยังเป็นเชื้อเพลิงที่ใช้มากที่สุดต่อไป โดยคิดเป็นประมาณ 80%
    ของพลังงานทั้งหมดในปี 2040

[]

สัดส่วนการผลิตไฟฟ้าด้วยเชื้อเพลิงแต่ละชนิด โดยแยก 3 ประเทศคือ สหรัฐ ยุโรป และจีน

[]

สัดส่วนของเชื้อเพลิงที่นำมาใช้เป็นพลังงานแต่ละชนิด เทียบระหว่างปี 2010 กับ 2040
จุดที่น่าสนใจคือก๊าซธรรมชาติจะเติบโตขึ้นมาก ในขณะที่ถ่านหินจะลดลงเล็กน้อย
ส่วนพลังงานทดแทนหลายอย่าง เช่น นิวเคลียร์ พลังงานลม พลังงานน้ำ จะได้รับความนิยมเพิ่มขึ้น
แต่ยังคงเป็นพลังงานที่มีสัดส่วนค่อนข้างน้อย

กลยุทธ์การทางการตลาด

บริษัทให้ความสำคัญในเรื่องความสัมพันธ์กับลูกค้า
เพื่อเป็นการสร้างความมั่นใจให้กับลูกค้าว่าจะได้รับบริการที่ดี และสินค้ามีคุณภาพ
โดยกำหนดกลยุทธ์ในเบื้องต้นดังนี้

1.  ด้านผลิตภัณฑ์ และการให้บริการ

เนื่องจากลูกค้าเป็นบริษัทในต่างประเทศ การสร้างความสัมพันธ์ที่ดีต่อลูกค้า นับว่าเป็นการสร้าง
Brand ให้ลูกค้าเกิดการจดจำ และกลับมาซื้อสินค้าของบริษัท
การให้บริการที่เป็นกันเองอำนวยความสะดวกให้แก่ลูกค้าในเรื่องการจัดส่ง
ระยะเวลาการส่งมอบที่แน่นอน
เอกสารในการซื้อขายที่เป็นระบบของบริษัทสามารถดำเนินการให้แล้วเสร็จทันกำหนดการส่งมอบสินค้า
และมีความเป็นมืออาชีพ ซึ่งเป็นภาพลักษณ์ที่ดีแก่ลูกค้า
และสร้างความมั่นใจให้แก่ลูกค้าเมื่อซื้อสินค้าจากบริษัทจะได้รับสินค้าคุณภาพดี
การส่งมอบตามกำหนดเวลา

ทั้งนี้เมื่อมีการสั่งซื้อถ่านหินจากบริษัท ก่อนที่ถ่านหินจะถูกนำส่งไปยังลูกค้า
จะมีการสุ่มเพื่อตรวจสอบคุณภาพของสินค้า ซึ่งการตรวจสอบคุณภาพเป็นหน่วยงานภายนอก
เพื่อให้มั่นใจได้ถึงคุณภาพของถ่านหินที่ลูกค้าจะได้รับ

2.  การกำหนดราคาถ่านหิน

ราคาขายถ่านหินจะกำหนดตามค่าความร้อน (ชนิดของถ่านหิน)
ซึ่งเป็นไปตามกลไกราคาตลาดขณะนั้น ประกอบกับปัจจัยต่าง ๆ อาทิเช่น ปริมาณการสั่งซื้อ
ข้อตกลงในเรื่องคุณภาพสินค้า

3.  การจัดจำหน่าย

ขั้นตอนในการจำหน่ายถ่านหินไปยังต่างประเทศนั้น บริษัทจะจำหน่ายให้กับลูกค้า หรือผู้ใช้โดยตรง
รวมถึงการขายผ่านพ่อค้าคนกลาง บริษัทจะให้ลูกค้าเปิด LETTER OF CREDIT (L/C)
เป็นสกุลเงินดอลลาร์ ซึ่งเป็นสกุลเงินเดียวกับการซื้อสินค้ามาเพื่อขาย
เป็นการป้องกันความเสี่ยงอัตราแลกเปลี่ยนผันผวน

บริษัทฯ ได้ขยายฐานลูกค้าไปยังประเทศจีนซึ่งเป็นตลาดที่มีการเติบโตสูงที่สุดในโลก
โดยการทำสัญญาซื้อขายถ่านหินระยะสั้นในช่วงแรก นอกจากนี้ในปี 2556
บริษัทวางแผนการขยายฐานลูกค้าในแถบเอเชีย เพิ่มเติมอีกด้วย

1.  ภาวะการแข่งขันและแนวโน้มอุตสาหกรรม

  ภาวะการแข่งขันถ่านหินในประเทศ

ปัจจุบันภาวะอุตสาหกรรมถ่านหินได้ขยายตัวอย่างต่อเนื่อง ซึ่งเป็นผลจากราคาน้ำมันที่ปรับตัวสูงขึ้น
ทำให้อุตสาหกรรมต่างๆ ที่ใช้น้ำมันเตาเป็นเชื้อเพลิง
มีการปรับตัวมาใช้พลังงานทดแทนประเภทอื่นเป็นจำนวนมาก โดยเฉพาะพลังงานถ่านหิน
ซึ่งมีคุณสมบัติใกล้เคียงน้ำมันเตาแต่ราคายังต่ำกว่ามาก เมื่อเทียบกับเชื้อเพลิงประเภทอื่น ๆ
ในขณะที่ในประเทศไทยยังมีข้อจำกัดเรื่องแหล่งผลิต ซึ่งถ่านหินที่มีอยู่ในประเทศไทยคือ
ถ่านหินประเภทลิกไนต์และซับบิทูมินัส ซึ่งมีปริมาณจำกัดและถ่านหินลิกไนต์ที่มีอยู่ เป็นถ่านหินคุณภาพต่ำ
ซึ่งเท่ากับเป็นการเปิดโอกาสให้ผู้นำเข้าและจัดจำหน่ายถ่านหินคุณภาพดีจากต่างประเทศมีผลการดำเนินงานที่เติบโตอย่างต่อเนื่อง
ส่งผลให้เป็นแรงดึงดูดให้มีผู้ประกอบการรายใหญ่และรายย่อยเข้ามาในตลาดมากขึ้น โดยบริษัทฯ
มีคู่แข่งทางการค้าที่สำคัญได้แก่ บริษัท ยูนิค ไมนิ่ง เซอร์วิสเซส จำกัด (มหาชน) และบริษัท
เอ็นเนอร์ยี่ เอิร์ธ จำกัด (มหาชน) เป็นต้น

  ภาวะการแข่งขันถ่านหินในต่างประเทศ

ประเด็นด้านพลังงานเป็นที่จับตาของทุกประเทศทั่วโลก
ในสถานการณ์ที่ความต้องการใช้พลังงานหรืออุปสงค์เพิ่มขึ้นอย่างรวดเร็ว
แต่แหล่งผลิตพลังงานหรืออุปทานยังไม่มีแนวโน้มเพิ่มขึ้นตามไปด้วยอย่างพอเพียง
สืบเนื่องการเจริญเติบโตทางเศรษฐกิจอย่างรวดเร็วของประเทศกำลังพัฒนาหรือประเทศ
emerging economies อย่างจีนและอินเดีย ในช่วงครึ่งหลังทศวรรษที่ 2533s ที่ผ่านมา
จึงเป็นที่คาดการณ์กันว่า ในปี 2573 GDP ของโลกจะสูงขึ้นกว่าปัจจุบัน (ปี 2549) เกือบ 120%
ประชากรของโลกจะเพิ่มเป็นกว่า 8,200 ล้านคน
ทำให้ความต้องการพลังงานของโลกจะสูงขึ้นกว่าปัจจุบันเกือบเท่าตัว
โดยที่ความต้องการพลังงานมากกว่าครึ่งจะมาจากประเทศกำลังพัฒนา โดยเฉพาะอย่างยิ่งในเอเชีย
อีกทั้ง
สถานการณ์ด้านพลังงานยังขึ้นอยู่กับเสถียรภาพทางเศรษฐกิจและการเมืองของภูมิภาคผู้ผลิตพลังงานอย่างมากอีกด้วย
ดังนั้น การแข่งขันเพื่อแสวงหาพลังงานของประเทศต่างๆ ในโลกจึงยิ่งทวีความรุนแรงมากขึ้นทุกขณะ

  การผลิตถ่านหินโลก

การผลิตถ่านหินในตลาดโลกมีอัตราเพิ่มขึ้นสูงกว่าพลังงานชนิดอื่น
เนื่องจากถ่านหินเป็นพลังงานที่มีต้นทุนต่ำ ภาคอุตสาหกรรมมีความต้องการเพิ่มขึ้นอย่างต่อเนื่อง
ในระหว่างปี 2010-2012 คาดว่าจะมีอัตราการผลิตในแต่ละปีเพิ่มขึ้น 6-7%
และประเทศที่บริโภคถ่านหินมากที่สุด คือ ประเทศจีนคิดเป็นร้อยละ 45-50%
ของความต้องการทั้งโลก

แนวโน้มอุตสาหกรรม

ภาวะการเจริญเติบโตทางเศรษฐกิจ
ที่สำนักงานคณะกรรมการพัฒนาการเศรษฐกิจและสังคมแห่งชาติ(สศช.)
รายงานตัวเลขคาดว่าจะขยายตัว 5.5%
โดยมีปัจจัยจากการขยายตัวของอุปสงค์ในประเทศที่เร่งตัวสูงขึ้น
โดยเฉพาะการใช้จ่ายของภาคครัวเรือนที่เกิดขึ้นจากการปรับขึ้นของรายได้
รวมถึงมาตรการกระตุ้นเศรษฐกิจจากนโยบายรถยนต์คันแรกของรัฐบาล

การใช้พลังงานขั้นต้นโต 6.6%

     จากการขยายตัวของภาวะเศรษฐกิจดังกล่าว
สำนักงานนโยบายและแผนพลังงาน(สนพ.)ได้รายงานถึงสถานการณ์การใช้พลังงานของประเทศโดยรวมมีสัดส่วนเพิ่มสูงขึ้น
โดยการใช้พลังงานเชิงพาณิชย์ขั้นต้นของปี 2555 เพิ่มขึ้น 6.6% อยู่ที่ระดับ 1.977 ล้านบาร์เรล
เทียบเท่าน้ำมันดิบต่อวัน เป็นการใช้น้ำมันเพิ่มขึ้น 4.6% ก๊าซธรรมชาติเพิ่มขึ้น 9.2%
ถ่านหินนำเข้าเพิ่มขึ้น 14.6% การใช้ไฟฟ้าที่ผลิตได้ทั้งในประเทศและต่างประเทศเพิ่มขึ้น 3.4%
ส่วนการใช้ถ่านหินลิกไนต์ลดลง 12.4% ขณะที่การผลิตพลังงานเชิงพาณิชย์ของปี 2555 เพิ่มขึ้น
6.2% เมื่อเทียบกับปีก่อนอยู่ที่ระดับ 1.082 ล้านบาร์เรลเทียบ เท่าน้ำมันดิบต่อวัน
และการนำเข้าพลังงานสุทธิเพิ่มขึ้น 6.2% เมื่อเทียบกับปีก่อนอยู่ที่ระดับ 1.080 ล้าน

บาร์เรล เทียบเท่าน้ำมันดิบต่อวัน
     ทั้งนี้การใช้พลังงานในปี 2555 มีมูลค่า 2.129 ล้านล้านบาท เพิ่มขึ้นจากปีก่อน 9.4%
จากที่อยู่ในระดับ 1.947 ล้านล้านบาท เป็นมูลค่าของการใช้น้ำมันเพิ่มขึ้น 6% ไฟฟ้าเพิ่มขึ้น 16.3%
ก๊าซธรรมชาติ 26.3% ลิกไนต์และถ่านหินเพิ่มขึ้น 5.1% และพลังงานทดแทนเพิ่มขึ้น 3.9%

หมายเหตุ - จากหนังสือพิมพ์ฐานเศรษฐกิจ ปีที่ 32 ฉบับที่ 2,805 วันที่  30  ธันวาคม พ.ศ.
2555 - 2  มกราคม พ.ศ. 2556

สำหรับการใช้พลังงานโดยรวมปี 2556 โดยนายพงษ์ศักดิ์ รักตพงศ์ไพศาล
รัฐมนตรีว่าการกระทรวงพลังงาน เปิดเผยว่าคาดว่าจะอยู่ที่ระดับ 121,000 ล้านลิตร
เพิ่มขึ้นประมาณร้อยละ  5.4  เมื่อเทียบกับปี 2555
ทั้งนี้
เป็นการคาดการณ์โดยอ้างอิงอัตราการเติบโตทางเศรษฐกิจของสำนักงานคณะกรรมการพัฒนาการเศรษฐกิจและสังคมแห่งชาติ 
(สศช.) ที่คาดว่าปี 2556 จะขยายตัวต่อเนื่องที่อัตราร้อยละ 4.5 – 5.5 
เนื่องจากปัจจัยบวกด้านรายได้ประชาชนที่สูงขึ้นจากมาตรการปรับฐานรายได้ขั้นต่ำ 
มาตรการคืนเงินภาษีให้ผู้ซื้อรถยนต์คันแรก ขณะเดียวกันมีการใช้จ่ายภาครัฐที่สูงขึ้น
รวมถึงการลงทุนจากภาคเอกชน โดย สศช.คาดการณ์ว่าราคาน้ำมันดิบดูไบเฉลี่ยทั้งปี 2556 จะอยู่

ในช่วง 108 – 113  ดอลลาร์สหรัฐต่อบาร์เรล

สำหรับการใช้พลังงานโดยรวมที่เติบโตขึ้น เป็นการสูงขึ้นจากการใช้พลังงานเกือบทุกประเภท อาทิ
น้ำมันสำเร็จรูปคาดว่าจะเพิ่มขึ้นร้อยละ  3.7  ก๊าซธรรมชาติเพิ่มขึ้นร้อยละ  7.9 
ถ่านหินนำเข้าเพิ่มขึ้นร้อยละ  7.6 อย่างไรก็ตาม 
เป็นที่สังเกตว่าการใช้พลังงานโดยรวมมีอัตราเติบโตที่ชะลอลง  โดยเมื่อปี 2555
อัตราเพิ่มของการใช้อยู่ที่ร้อยละ  6.7  แต่ปี 2556 คาดว่าจะขยายตัวประมาณร้อยละ  5.4  
ซึ่งส่วนหนึ่งเป็นผลมาจากมาตรการปรับโครงสร้างราคาพลังงานของภาครัฐ
ที่มีส่วนช่วยชะลอการเติบโตของการใช้พลังงานให้ลดความร้อนแรงลง
จะเห็นได้จากภาพรวมของการใช้น้ำมันสำเร็จรูป จะเพิ่มขึ้นร้อยละ  3.7  
ซึ่งเป็นอัตราเพิ่มขึ้นที่ชะลอลง โดยปี 2555 การใช้น้ำมันสำเร็จรูปเพิ่มถึงร้อยละ  5 
เมื่อเปรียบเทียบกับปี 2554   โดยเฉพาะการใช้ก๊าซหุงต้ม (แอลพีจี)  ซึ่งคาดว่าปี 2556
จะมีการใช้ประมาณ 7.7 ล้านตัน เพิ่มขึ้นจากปีก่อน ร้อยละ 4.8  ซึ่งเป็นอัตราเพิ่มที่ชะลอลงโดยปี
2555 มีอัตราใช้เพิ่มถึงร้อยละ  6.7   แม้ปี 2556
ภาครัฐจะเริ่มดำเนินมาตรการปรับราคาขายปลีกก๊าซแอลพีจีของภาคครัวเรือนเพื่อสะท้อนต้นทุน
และมีมาตรการบรรเทาความเดือดร้อนจากการปรับราคาขายปลีกกับกลุ่มผู้มีรายได้น้อยและกลุ่มร้านค้า
หาบเร่ แผงลอยอาหารแล้วก็ตาม ยังคาดว่าการใช้ภาคครัวเรือนจะยังคง ใช้เพิ่มขึ้นร้อยละ  7.4 
เมื่อเทียบกับปีก่อน  ภาคยานยนต์ใช้เพิ่มร้อยละ 6.9  ภาคอุตสาหกรรมใช้เพิ่มร้อยละ  2.5 
ส่วนภาค ปิโตรเคมีคาดว่าจะไม่เปลี่ยนแปลงมากนักเพิ่มขึ้นประมาณร้อยละ  2.6

2.  กลุ่มลูกค้าเป้าหมาย

    1.  กลุ่มลูกค้าเป้าหมายในประเทศ กลุ่มลูกค้าเป้าหมายของบริษัท
        โดยส่วนใหญ่จะเป็นกลุ่มโรงงานอุตสาหกรรมที่ใช้ถ่านหินเป็นเชื้อเพลิง
        ซึ่งกลุ่มลูกค้าของบริษัทจะกระจายอยู่ในภาคอุตสาหกรรมต่าง ๆ ได้แก่
        อุตสาหกรรมอาหารและเครื่องดื่ม อุตสาหกรรมปูนซีเมนต์ อุตสาหกรรมกระดาษ
        และอุตสาหกรรมพลังงาน เป็นต้น

    2.  กลุ่มลูกค้าเป้าหมายในต่างประเทศ กลุ่มลูกค้าเป้าหมายของบริษัท
        โดยส่วนใหญ่จะเป็นกลุ่มอุตสาหกรรมที่ใช้ถ่านหินเป็นเชื้อเพลิง ได้แก่ โรงงานผลิตไฟฟ้า
        เป็นต้น

2.  การจัดหาผลิตภัณฑ์และวัตถุดิบ

ในการจัดหาผลิตภัณฑ์และวัตถุดิบของบริษัทนั้น
ส่วนที่เกี่ยวข้องและทางบริษัทให้ความสำคัญเป็นลำดับแรกคือ การคัดเลือกผู้จัดจำหน่ายถ่านหิน
โดยในการเลือกผู้จัดจำหน่ายถ่านหินนั้น
ทางบริษัทจะติดต่อกับเหมืองถ่านหินและผู้จัดจำหน่ายถ่านหินที่มีความน่าเชื่อถือที่มีประสบการณ์ด้านธุรกิจถ่านหินมาเป็นอย่างดี

เมื่อมีการติดต่อซื้อขายถ่านหินกับผู้จัดจำหน่ายรายใหม่แล้ว ในเบื้องต้นทางบริษัทจะต้องจัดส่งทีมงาน
เข้าไปตรวจสอบเหมืองถ่านหินและท่าเรือที่จะใช้ในการขนถ่ายถ่านหินเพื่อตรวจสอบและพิจารณาถึงความพร้อมของผู้จัดจำหน่าย
รวมไปถึงการเก็บตัวอย่างจากเหมืองถ่านหิน
และส่งตัวอย่างถ่านหินไปตรวจสอบที่ห้องปฏิบัติการของเอกชนที่เป็นที่ยอมรับเพื่อตรวจสอบคุณภาพของถ่านหินว่า
ตรงตามความต้องการหรือไม่ หลังจากที่ทีมงานของบริษัทได้เข้าไปตรวจสอบคุณภาพของถ่านหิน
และได้ผลการตรวจสอบคุณภาพว่า ถ่านหินมีคุณภาพดีตรงตามความต้องการแล้ว
จึงจะมีการกำหนดวันขนถ่ายสินค้า
โดยในวันขนถ่ายสินค้าทางบริษัทจะจัดส่งทีมงานเข้าไปตรวจสอบสินค้าอีกครั้งก่อนทำการขนถ่ายสินค้าถ่านหินลงเรือต่อไป

บริษัทมีกระบวนการในการจัดหาถ่านหินและจัดส่งสินค้าให้กับลูกค้าตามขั้นตอนต่าง ๆ ดังต่อไปนี้

1.  บริษัทนำเข้าถ่านหิน
    จากเหมืองถ่านหินประเทศอินโดนีเซียซึ่งเป็นแหล่งที่มีปริมาณสำรองถ่านหินเป็นจำนวนมาก
    โดยคัดเลือกเฉพาะถ่านหินที่มีคุณภาพตรงตามความต้องการของลูกค้า
    โดยบริษัทจะส่งเจ้าหน้าที่ของบริษัท หรือ ให้บริษัทรับจ้างตรวจสอบ
    ดำเนินการเจรจาหลายขั้นตอนจนกระทั่งมั่นใจในคุณภาพของถ่านหินว่ามีคุณสมบัติที่เหมาะสมเป็นไปตามที่ต้องการหรือไม่

2.  จัดหาเรือเพื่อรับถ่านหินจากผู้ขาย โดยการขนส่งจากประเทศอินโดนีเซียเข้ามาในประเทศไทย
    ผ่านทางท่าเรือจังหวัดพระนครศรีอยุธยา

3.  เรือขนส่งถ่านหิน จะต้องผ่านด่านศุลกากรที่เกาะสีชัง จังหวัดชลบุรี
    เพื่อผ่านพิธีการทางศุลกากรและชำระค่าอากรนำเข้าถ่านหิน และภาษีมูลค่าเพิ่ม

4.  ถ่านหินที่มาถึงท่าเรือบางส่วนจะถูกจัดส่งให้กับลูกค้าโดยตรง
    และบางส่วนจะถูกนำเข้าจัดเก็บในคลังสินค้า เพื่อทำการคัดแยกขนาดของถ่านหินเป็นขนาดต่าง
    ๆ ตามความต้องการของลูกค้า โดยใช้เครื่องจักรที่มีประสิทธิภาพสูง

5.  ประสานงานกับลูกค้า ยืนยันกำหนดการส่งมอบ
    และส่งมอบสินค้าตามกำหนดเวลาที่ลูกค้าต้องการ โดย
    ใช้รถบรรทุกเป็นพาหนะหลักในการขนส่ง

ภาพสรุปขั้นตอนการจัดหาวัตถุดิบของบริษัท

กรณีการใช้เรือ Barge : หากเป็นการใช้เรือ Barge
(เรือที่มีขนาดระวางบรรทุกสินค้าได้ประมาณ 8,000 – 10,000 ตันต่อลำต่อเที่ยว)
จะสามารถขนส่งถ่านหินจากประเทศอินโดนีเซีย เข้ามาถึงท่าเรือเอเชียกรีน ตำบลแม่ลา
อำเภอนครหลวง จังหวัดพระนครศรีอยุธยาได้โดยตรง

กรณีการใช้เรือ Vessel : หากเป็นการใช้เรือ Vessel
(เรือที่มีขนาดระวางบรรทุกสินค้าได้ประมาณ 10,000 – 100,000 ตันต่อลำต่อเที่ยว)
จะขนส่งถ่านหินจากประเทศอินโดนีเซีย เข้ามายังประเทศไทย
โดยจะต้องขนถ่ายถ่านหินลงเรือขนาดเล็ก (Lighter) ที่ท่าเรือบริเวณเกาะสีชัง จังหวัดชลบุรี
ก่อนจะเข้ามาส่งที่ท่าเรือบริเวณแม่น้ำป่าสักไปยังท่าเรือเอเชียกรีน อำเภอนครหลวง
จังหวัดพระนครศรีอยุธยา หรือคลังสินค้าที่จังหวัดชลบุรี ต่อไป

[]

ภาพสรุปขั้นตอนการจัดหาวัตถุดิบของบริษัท

ปัจจุบัน บริษัทมีคลังสินค้าและโรงคัดแยกถ่านหินรวม 3 แห่ง
เพื่อให้สามารถรองรับและตอบสนองต่อความต้องการใช้ถ่านหินแก่กลุ่มลูกค้าที่อยู่ในบริเวณรอบ ๆ
พื้นที่ของคลังสินค้าและโรงคัดแยกดังกล่าว โดยคำนึงถึงระยะเวลาการส่งมอบที่รวดเร็ว
และทันเวลาต่อการใช้งาน ดังนี้

1.  คลังสินค้าและโรงคัดแยกถ่านหิน แห่งที่ 1 ตั้งอยู่ เลขที่ 99/99 หมู่ 2 ตำบลนาดี
    อำเภอเมือง จังหวัดสมุทรสาคร เพื่อรองรับกลุ่มลูกค้าหลักของบริษัท บริเวณถนนเศรษฐกิจ
    จังหวัดสมุทรสาคร นครปฐม สมุทรปราการ กรุงเทพมหานคร และจังหวัดอื่น ๆ
    ในบริเวณใกล้เคียง

คลังสินค้าและโรงคัดแยกถ่านหิน แห่งที่ 1 มีขนาดพื้นที่ทั้งหมดรวม 35-1-82 ไร่
โดยมีกำลังการผลิตสูงสุด 6,000 ตันต่อวัน

โดยมีขนาดพื้นที่สามารถเก็บสต็อกถ่านหินได้ในปริมาณสูงสุด 20,000 ตัน
โดยคลังสินค้าและโรงคัดแยกถ่านหินแห่งที่ 1 นี้
รองรับการให้บริการจำหน่ายถ่านหินแก่ลูกค้าในบริเวณโดยรอบพื้นที่จังหวัดสมุทรสาคร
และจังหวัดใกล้เคียง

2.  คลังสินค้าและโรงคัดแยกถ่านหิน แห่งที่ 2 ตั้งอยู่ เลขที่ 88 หมู่ที่ 6 ตำบลหนองชุมพล
    อำเภอเขาย้อย จังหวัดเพชรบุรี

คลังสินค้าและโรงคัดแยกถ่านหิน แห่งที่ 2 มีขนาดพื้นที่ทั้งหมดรวม 177-3-75.9 ไร่
(ทั้งนี้พื้นที่ดังกล่าวสามารถใช้เป็นส่วนของคลังสินค้าและโรงคัดแยกถ่านหินได้สูงสุดประมาณ 90 ไร่
โดยพื้นที่ส่วนที่เหลือจะเป็นป่ายูคาลิปตัสที่ปลูกไว้เพื่อป้องกันการฟุ้งกระจายของฝุ่นละอองถ่านหิน)
มีกำลังการผลิตสูงสุดเท่ากับ 2,000 ตันต่อ
และมีขนาดพื้นที่สามารถเก็บสต็อกถ่านหินได้ในปัจจุบันเท่ากับ 250 ตัน

3. คลังสินค้าและท่าเรือ แห่งที่ 3 ซึ่งขณะนี้ก่อสร้างแล้วเสร็จในเฟส 1 รับรู้รายได้เต็มในไตรมาส
3 ปี 2555 และกำลังดำเนินการก่อสร้างในเฟสที่ 2 แล้วเสร็จในปลายไตรมาส 2 ปี 2556
โดยคลังสินค้าดังกล่าวจะตั้งอยู่บนพื้นที่ ตั้งอยู่ที่ เลขที่ 8/1 หมู่ที่ 1 ตำบลแม่ลา อำเภอนครหลวง
จังหวัดพระนครศรีอยุธยา เพื่อรองรับกลุ่มลูกค้าของบริษัท ในพื้นที่ภาคเหนือ
ภาคตะวันออกเฉียงเหนือ และภาคกลางตอนบน โดยดำเนินการให้เป็นท่าเรือ ลานเก็บกอง
และโรงคัดแยกถ่านหิน โดยสามารถเก็บสต็อกถ่านหินได้ในปริมาณสูงสุดถึง 500,000 ตัน
และบริษัทได้รับการส่งเสริมการลงทุน จาก BOI

2.  สัญญาสำคัญที่เกี่ยวข้องในการดำเนินธุรกิจ

1.  สัญญาเช่าสำนักงาน

คู่สัญญา : บริษัท เค.เอช. ดีเวลลอปเม้นท์ จำกัด

วันที่ลงนาม : 1 กันยายน 2555

อัตราค่าเช่า : อัตราค่าเช่าเดือนละ 206,567.50 บาท

สาระสำคัญของสัญญา : - ผู้ให้เช่าตกลงให้ผู้เช่าเช่าอาคารสำนักงาน เลขที่ 273/1 ถนนพระราม
2 แขวงแสมดำ เขตบางขุนเทียน กรุงเทพหานคร

-   สัญญามีกำหนดอายุ 1 ปี 4 เดือน เริ่มอายุการเช่าตั้งแต่วันที่ 1 กันยายน 2555 ถึง วันที่ 31
    ธันวาคม 2556

-   วัตถุประสงค์การเช่าเพื่อให้บริษัทใช้พื้นที่อาคารสำนักงานกรรมสิทธิ์ของผู้ให้เช่า ขนาดพื้นที่
    826.27 ตารางเมตร เป็นสำนักงานของบริษัท

2.  สัญญาเช่าที่ดิน เพื่อใช้เป็นสำนักงานสาขา แห่งที่ 1

คู่สัญญา : บริษัท พรปรีชา จำกัด

วันที่ลงนาม : 1 มกราคม 2554

อัตราค่าเช่า : อัตราค่าเช่าเดือนละ 150,000 บาท

สาระสำคัญของสัญญา : - ผู้ให้เช่าตกลงให้ผู้เช่าเช่า โฉนดเลขที่ 122 123 59394 และ 86564
ตั้งอยู่ที่ หมู่ 2 ตำบลนาดี อำเภอเมือง จังหวัดสมุทรสาคร รวมทั้งสิ่งปลูกสร้างที่มีอยู่แล้ว
หรือจะมีขึ้นในภายภาคหน้า

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 มกราคม 2554 ถึง วันที่ 31 ธันวาคม
    2556

-   วัตถุประสงค์การเช่าเพื่อให้บริษัท ใช้พื้นที่กรรมสิทธิ์ของผู้ให้เช่า เป็นสำนักงาน สาขา แห่งที่
    1 ตั้งอยู่เลขที่ 99/99 หมู่ที่ 2 ตำบลนาดี อำเภอเมือง จังหวัดสมุทรสาคร
    เพื่อใช้เป็นพื้นที่สำหรับก่อสร้างคลังสินค้าและโรงคัดแยกถ่านหิน
    เพื่อรองรับปริมาณความต้องการของกลุ่มลูกค้า
    ซึ่งส่วนใหญ่เป็นกลุ่มลูกค้าที่มีพื้นที่โรงงานตั้งอยู่ในบริเวณถนนเศรษฐกิจ อำเภอเมือง
    จังหวัดสมุทรสาคร โดยปัจจุบัน บริษัทมีจำนวนลูกค้าสำหรับการให้บริการของสำนักงาน สาขา
    แห่งที่ 1 คิดเป็นร้อยละ 70 ของจำนวนลูกค้าที่ให้บริการทั้งหมด

2.  ผลกระทบต่อสิ่งแวดล้อม

บริษัท ตระหนักถึงปัญหาด้านสิ่งแวดล้อมที่จะเกิดขึ้นจากการดำเนินธุรกิจของบริษัทเป็นอย่างดี
เนื่องจากบริษัทดำเนินธุรกิจนำเข้า คัดแยก และจัดจำหน่ายถ่านหิน ซึ่งอาจจะมีผลกระทบที่เกิดขึ้นคือ
การมีฝุ่นฟุ้งกระจายรอบบริเวณโรงงานคัดแยกและคลังเก็บสินค้า ท่าเรือ
และบริเวณที่รถบรรทุกขนส่งสินค้าจะนำสินค้าไปจัดส่งให้กับลูกค้า ทางบริษัทจึง มีมาตรการต่าง ๆ
ในส่วนของสิ่งแวดล้อมทั้งมลภาวะทางเสียง ทางอากาศ และทางน้ำ
โดยบริเวณคลังสินค้าและโรงคัดแยกของบริษัท ทั้ง 3 แห่ง ได้แก่ สาขาจังหวัดสมุทรสาคร
สาขาจังหวัดเพชรบุรี และสาขาจังหวัดพระนครศรีอยุธยา ซึ่งเป็นสาขา
ที่มีกระบวนการคัดแยกถ่านหิน
โดยบริษัทได้มีการสร้างอาคารคลุมเครื่องจักรเพื่อป้องกันเสียงและฝุ่นละอองออกสู่ภายนอก
ในส่วนของถ่านหินที่อยู่ภายนอกอาคาร บริษัทได้ใช้ผ้าใบคลุมบนกองถ่านหิน และมีระบบฉีดน้ำรอบ ๆ
บริเวณ เพื่อป้องกันไม่ให้ฝุ่นฟุ้งกระจาย และเพื่อเป็นการป้องกันมลภาวะทางน้ำ บริษัทได้สร้างบ่อพัก
พร้อมกับคูน้ำโดยรอบพื้นที่คลังสินค้าและโรงคัดแยก
เพื่อป้องกันน้ำจากถ่านหินไหลออกไปภายนอกโดยตรง ในสาขานครหลวงบริษัทได้สร้างคันดินสูง 5
เมตรครึ่ง พร้อมทั้งปลูกต้นไม้มากกว่า 20,000 ต้น เพื่อสิ่งแวดล้อม
นอกจากนี้ในส่วนของการขนส่งถ่านหิน
บริษัทจะใช้ผ้าใบปิดคลุมบนรถบรรทุกขนส่งถ่านหินทุกคันอย่างมิดชิด
และจะต้องผ่านการตรวจสอบก่อนที่รถจะเคลื่อนที่ออกจากบริเวณท่าเรือ และคลังสินค้า
สำหรับบริเวณท่าเรือซึ่งจะเป็นจุดขนย้ายถ่านหินไปยังลูกค้าหรือโรงงานคัดแยกจะมีระบบสเปรย์น้ำเพื่อป้องกันฝุ่นฟุ้งกระจายเช่นกัน
ซึ่งจากนโยบายและมาตรการต่าง ๆ
ที่ทางบริษัทได้จัดทำขึ้นเพื่อป้องกันปัญหาและผลกระทบต่อสิ่งแวดล้อมที่กล่าวมานั้น
เกิดจากการที่บริษัทได้ใส่ใจและให้ความสำคัญเป็นอย่างยิ่งต่อมาตรการด้านการป้องกันปัญหาและผลกระทบต่าง
ๆ ที่อาจจะเกิดขึ้นได้ ซึ่งนอกจากการออกมาตรการต่าง ๆ
เพื่อป้องกันปัญหาที่อาจจะเกิดขึ้นก่อนล่วงหน้าแล้ว
บริษัทยังให้ความสำคัญกับการปรับปรุงและแก้ไขมาตรการต่าง ๆ
ที่มีอยู่ให้มีประสิทธิภาพดียิ่งขึ้นกว่าเดิมด้วย

สำหรับกรณีสาขาจังหวัดสมุทรสาคร ในปี พ.ศ. 2554 คลังสินค้าสาขานาดี จังหวัดสมุทรสาคร
ได้ทำการหยุดดำเนินการ ตามคำสั่งของจังหวัดสมุทรสาครที่ 1179/2554 ลงวันที่ 13 กรกฎาคม
2554 เรื่องให้ระงับการประกอบกิจการถ่านหินของผู้ประกอบการถ่านหินในจังหวัดสมุทรสาคร
ทั้งนี้บริษัทฯ ได้ปฏิบัติตามแนวทาง มาตรการ
และขั้นตอนในการแก้ไขปัญหาจากการประกอบกิจการถ่านหินที่จังหวัดสมุทรสาครได้กำหนด
โดยปรับปรุงคลังสินค้าเป็นระบบปิด 100 %
ติดตั้งสแลนและปลูกต้นไม้สูงล้อมรอบโรงงานเพื่อป้องเรื่องฝุ่น
ขนย้ายกองถ่านหินภายนอกอาคารและไม่มีการเก็บกองถ่านหินภายนอกอีก ปรับปรุงระบบการเดินรถ
ระบบล้างล้อ และการออกกฏในเรื่องการขนส่ง การคลุมผ้าใบในส่วนของการรับจ้างของบริษัท ฯ
คู่ค้า ทั้งนี้บริษัท ฯ ได้ทำบันทึกข้อตกลงร่วมมือ (MOU) ระหว่างเทศบาลตำบลนาดี
สำนักงานอุตสาหกรรมจังหวัดสมุทรสาคร และอำเภอเมืองสมุทรสาคร ฉบับลงวันที่ 15 พฤศจิกายน
2555 จังหวัดสมุทรสาครจึงยกเลิกคำสั่งระงับการประกอบกิจการถ่านหินของบริษัทฯ
ทำให้บริษัทฯสามารถดำเนินกิจการตามปกติได้ และได้ให้บริษัทฯ
ดำเนินการประกอบกิจการให้เป็นไปตามกฎหมายและระเบียบต่อไป

บริษัทฯ
ได้ตระหนักดีถึงการสร้างความเข้าใจและความไว้วางใจจากชุมชนที่อยู่อาศัยโดยบริเวณรอบพื้นที่คลังสินค้าและโรงคัดแยกทั้ง
3 แห่ง บริษัทจึงได้จัดตั้งหน่วยมวลชนสัมพันธ์ด้านสิ่งแวดล้อม เพื่อทำหน้าที่ต่าง ๆ
ที่เกี่ยวข้องกับการอนุรักษ์ป้องกันและแก้ไขปัญหาสภาพสิ่งแวดล้อมที่อาจจะเกิดขึ้นโดยรอบพื้นที่ชุมชนที่อาศัยอยู่
พร้อมกับดูแลปัญหาข้อร้องทุกข์ของชาวบ้านที่อยู่ในบริเวณนั้น